ராகவனுக்குப் பிறவியிலிருந்தே கண் பார்வை மங்கல். சரி செய்துகொள்ள முடியாதபடி வறுமை. கல்லூரியில் படிக்கும்போது மைனஸ் பத்து. பிறகு 25 வயதில் ஒரு லென்ஸ் போட்டுக்கொண்டார். லென்ஸ் போட்ட பிறகும் பார்வையில் உறுத்தல். தரைச் சக்கரம் சுற்றும்போது வட்டம் வட்டமாகத் தெறிக்குமே, அதுபோல பார்வையில் பட்ட எல்லாமே வளையம் வளையமாகத் தெரிகிறது. அல்லது, பனி விழும் மங்கல். உலகத்தையே மங்கலான திரை ஒன்று மறைத்திருந்தது. ராகவனுக்குக் கடவுள் நம்பிக்கை உண்டே தவிர உறவுகளாலும் நண்பர்களாலும் நாஸ்திகர் என்றே கருதப்படுபவர். அதனால் அதிசயங்களில் சுத்தமாக நம்பிக்கை கிடையாது. கண்களில் போட்டிருக்கும் லென்ஸைக் கழற்றி தினமும் நீரில் கழுவிப் போட்டுக்கொள்ள வேண்டியது லென்ஸ் அணிந்திருப்போரின் அன்றாடக் கடமைகளில் ஒன்று. அதன்படி ஒருநாள் அவர் காட்டழகர் கோவில் சென்றிருந்தபோது தன் லென்ஸைக் கழற்றி அங்கே வற்றாமல் கொட்டிக்கொண்டிருக்கும் சிறியதொரு அருவி நீரில் கழுவி கண்களில் போட்டுக்கொள்கிறார். ஆஹா, அவர் சொன்ன அற்புதத்தை நான் ஒரு கதையாகத்தான் எழுத வேண்டும். கார் கண்ணாடியைத் துடைத்து விட்டது போல் பனி விலகிவிட்டது. இருளில் சூரிய ஒளி பாய்ந்தது போல் இந்த உலகமே பளீரென்று தெரிகிறது. அந்த அதிசயத்தோடு நிற்காமல் இன்னொரு அதிசயமும் தொடர்ந்தது. காட்டழகரின் தீர்த்தம் தொட்ட அந்த லென்ஸை கடந்த 35 ஆண்டுகளாக அவர் மாற்றவே இல்லை. இது கின்னஸில் பதிவு செய்யப்பட வேண்டிய உலக அதிசயம் என்கிறார் ராகவன்.